Versorg jou voete en skoene só - WelstandWelstand
Tuis / Advies / Versorg jou voete en skoene só
Versorg jou voete en skoene só
Dinsdag | 03 Desember | 2019
Voet- en skoenversorging is laag op jou agenda as jy na 'n lang dag net op die bed wil neerslaan, maar laksheid in hierdie opsig gaan jou beslis op 'n stadium inhaal en duur te staan kom ─ fisies sowel as sosiaal.
Modegiere lei tot moeilikheid in later jare. Verkeerde skoene wat druk, lei tot eelte, wat nie net onaansienlik is nie maar ook seer kan wees terwyl skoene wat skaaf blase veroorsaak. Skoene met te hoë hakke wat te nou is by die tone veroorsaak ingroeitoonnaels, seer knieë en enkels, asook toonknobbels (bunions) en tone wat oor mekaar vou, wat albei later sjirurgiese intervensie sal vereis.
Voetskimmel is aansteeklik en kan jeukerige en branderige tone veroorsaak. Indien jy nie openbare ablusieblokke soos by sportsentra of kampeerplekke kan vermy nie, dra dan plakkies wanneer jy die storte gebruik of dieselfde paadjie as ander kaalvoet moet stap. Tuis moet 'n streng higiëneregime toegepas word indien een van die familielede geínfekteer is. Vermy die gebruik van dieselfde handdoeke of lakens, en ontsmet die stort of bad na gebruik.
Bromhidrose, 'n ander naam vir stink voete, is 'n verleentheid vir die lyer en diegene rondom hom of haar Dit kan enigiemand oorkom. Dit is seker die algemeenste voetprobleem en kan hokgeslaan word deur goeie persoonlike higiëne, deur effektiewe voetmiddels te gebruik en in uitsonderlike gevalle, soos met oormatige sweet, deur sjirurgiese behandeling.
Onwelriekende voete word veroorsaak deur 'n aanwas van bakterieë in 'n warm, klam ongeventileerde omgewing soos toe skoene. Die sweettoename kan ook veroorsaak word deur diabetes, hormoonverandering en hoë stresvlakke. Onvoldoende persoonlike higiëne vererger die situasie.
Was jou voete elke dag met seep en maak goed droog, veral tussen die tone; gebruik 'n haardroër indien dit nodig is. Was jou voete met 'n antibakteriese seep of handreiniger, versorg jou toonnaels en gebruik 'n borsel om voetvelle wat bakterieë huisves, te verwyder. Smeer of spuit 'n sweetweermiddel aan jou voete en dra elke dag skoon sokkies. Week jou voete in 'n oplossing van 'n half koppie sout en 'n kwart koppie Engelse sout op twee liter warm water.
'n Half koppie Engelse sout gemeng met 'n half koppie wit asyn en twee koppies water en 'n paar druppels essensiële olie in 'n spuitbottel is 'n heerlike lafenis vir jou voete na 'n warm dag se werk. Hou in die yskas en spuit die mengsel ook binne in jou skoene en laat dit oornag droog word voordat jy weer die skoene aantrek.
Dit is ook noodsaaklik dat jy jou skoene en sandale behandel teen onwelriekendheid en bakterieë, veral as jou skoene of sandale van kunsleer gemaak is – ja, sandale kan ook stink al is hulle oop. Indien moontlik, was die skoene in 'n wasmasjien (bind hulle toe in 'n kussingsloop) en laat goed droog word op 'n goed geventileerde plek. Vee die binnekant en binnesole van toe skoene uit met 'n spons gedoop in water met wit asyn, of sprinkel boraks of koeksoda binne-in jou skoene en los oornag. Sit 'n wattebolletjie gedoop in essensiële olie in elke skoen vir 'n vars reuk.